ઘણી વાર આપણે જાણતા પણ ન હોઈએ એ રીતે આપણી વાતચીત કે વર્તન બીજાની ઉપર અસર કરતાં રહે છે, જેમાં નકારાત્મક અને હકારાત્મક બન્ને પ્રકારની અસરો જોવા મળતી રહે છે. કોઈકની લાગણીને આપણા સામાન્ય શબ્દો કે આશ્વાસન થકી ઝંકૃત પણ કરી શકાય છે અને એ જ રીતે કઠોર શબ્દો થકી તેના અસ્તિત્વને ઘસરકો લગાવવાનું કામ પણ થઈ જતું હોય છે. એક સામાન્ય લાગતી વાત છે કે આપણી સરળ અને હકારાત્મક અભિવ્યક્તિ જો આટલી પ્રબળ અસર ઊભી કરી શકતી હોય તો શા માટે આપણે કોઈકને બે સારા શબ્દો કહી શકતા નથી. જગતમાં સહાય એટલે ભૌતિક બાબતો અથવા નાણાં કે કીમતી બાબતોની જ હોઈ શકે એવું આપણે માનતા રહીએ છીએ. શબ્દોની સહાય નિરાળી છે. એમાં આપણે કશું ગુમાવતા નથી, પરંતુ એ જેને મળે છે એમાંથી એને મબલક મળતું હોય છે.